钦定古今图书集成/明伦汇编/氏族典/第073卷 > 朱厚颎
## 钦定古今图书集成/明伦汇编/氏族典/第073卷 > 朱厚颎

按《名山藏分藩记》：“襄康王薨，无子，其从侄厚颎以阳
山王进封。阳山王者，定王次子见淓之孙而祐楬之
子也。追封见淓为恭王，祐楬为惠王。王之嗣王也幼，
镇宁王祐棂摄之。世宗南狩，承天廉王长，进王王焉。
王初为王国，资缩甚，乃折节为俭，摄敝衣冠，居外厩，
不厌稻粱，遂能节禄米之羡，以助于王家。嘉靖三十”
年，寇犯顺，王进银二千助军。三十六年，三殿灾，王进
银三千，柟木十。世宗两赐奖劳，卷衣一袭。王事嫡母
王太妃及潘太妃至孝，潘太妃薨，王殡之左偏。王太
妃曰：“汝母有尔繄，社稷是赖。其何有于正寝，左之以
我乎？”仍正寝。王泣曰：“臣非敢有违，臣不忍以非礼加
臣母。”及葬，跣而扶榇行五十里。王爱襄人左右，不使
犯有司。四方士大夫道襄者，率先施礼，与为韦布交。
人为之语曰：“夫人入楚也，山不登太和；王不朝于襄，
云何之徜徉？”王在位十五年薨，谥曰庄。